b'\n_START_ARTICLE_\nHepatito B vakcina\n_START_PARAGRAPH_\nHepatito B vakcina\xc2\xa0\xe2\x80\x93 tai skiepas, skirtas apsaugoti nuo susirgimo hepatitu B. Pirm\xc4\x85j\xc4\x85 doz\xc4\x99 patartina suleisti per 24 valandas po gimimo, o v\xc4\x97liau skirti dar dvi arba tris papildomas dozes. Skiepyti galima ir tuos, kuri\xc5\xb3 nusilpusi imunin\xc4\x97 funkcija (pvz., d\xc4\x97l \xc5\xbdIV / AIDS, ir gimusius per anksti. Skiepijant sveikus asmenis, imunizacijos veiksmingumas siekia daugiau nei 95\xc2\xa0%.\n_START_SECTION_\nSkyrimo b\xc5\xabdas\n_START_PARAGRAPH_\nDidel\xc4\x97s rizikos grup\xc4\x97s asmenims po skiepijimo rekomenduojama atlikti krauj\xc4\x85 tyrim\xc4\x85, kuris gali parodyti, ar vakcina suveik\xc4\x97. Papildom\xc5\xb3 dozi\xc5\xb3 gali reik\xc4\x97ti asmenims, kuri\xc5\xb3 imunitetas silpnas, ta\xc4\x8diau daugumai \xc5\xa1ios priemon\xc4\x97s nereikia. Jeigu asmuo kontaktavo su hepatito B virusu, ta\xc4\x8diau skiepytas anks\xc4\x8diau nebuvo, kartu su vakcina reikia suleisti hepatito B imunoglobulin\xc5\xb3. Vakcina leid\xc5\xbeiama \xc4\xaf raumenis.\n_START_SECTION_\nSaugumas ir preparato sud\xc4\x97tis\n_START_PARAGRAPH_\nSunkus nepageidaujamas hepatito B vakcinos poveikis pasitaiko labai neda\xc5\xbenai. Gali skaud\xc4\x97ti injekcijos viet\xc4\x85. \xc5\xa0i\xc4\x85 vakcin\xc4\x85 saugu naudoti n\xc4\x97\xc5\xa1tumo arba \xc5\xbeindymo laikotarpiu. Ji nebuvo susieta su Gijeno-Bare (Guillain-Barr\xc3\xa9) sindromu. Dabartin\xc4\x97s vakcinos gaminamos taikant rekombinacin\xc4\x97s DNR metodus. \xc5\xa0is preparatas tiekiamas kaip vienvalent\xc4\x97 arba daugiavalent\xc4\x97 vakcina.\n_START_SECTION_\nIstorija, visuomen\xc4\x97 ir kult\xc5\xabra\n_START_PARAGRAPH_\nPirmoji hepatito B vakcina \xc4\xafregistruota JAV 1981\xc2\xa0m. Saugesn\xc4\x97 vakcina pateikta \xc4\xaf rink\xc4\x85 1986\xc2\xa0m. \xc5\xa0i vakcina \xc4\xaftraukta \xc4\xaf Pasaulio sveikatos organizacijos b\xc5\xabtin\xc5\xb3j\xc5\xb3 vaist\xc5\xb3 s\xc4\x85ra\xc5\xa1\xc4\x85, kur\xc4\xaf sudaro svarbiausi pagrindin\xc4\x97s sveikatos prie\xc5\xbei\xc5\xabros vaistai. 2014\xc2\xa0m. duomenimis, vienos doz\xc4\x97s didmenin\xc4\x97 kaina buvo 0,58\xe2\x80\x9313,20 JAV doleri\xc5\xb3. Jungtin\xc4\x97se Amerikos Valstijose \xc5\xa1iai vakcinai kasmet i\xc5\xa1leid\xc5\xbeiama apie 50\xe2\x80\x93100 JAV doleri\xc5\xb3.'